桐柏觀三井龍潭下爲瀑布
作者：韓元吉
朝代：宋

paragraphs: 一水赴壑如奔雷，兩山壁立堅誰開。
山高石限水不去，萬古鬭怒何轟豗。
盤渦散作鍾與釜，往往石上相縈迴。
泓渟歲久深莫測，人言海眼良可猜。
不知蛟龍底無用，局促石竇真窮哉。
未能九土霈一雨，尚與千里清炎埃。
往時金虯墜玉簡，中使奉詔從天來。
百年舊事今寂寞，但有雪浪飛崔嵬。
杜鵑花開蘭正發，雙闕萬丈晴雲堆。
寒聲徹耳心骨爽，凌風一上吹笙臺。